Predkladacia správa

Materiál  Finančné memorandum programu ISPA pre rok 2001 "Odborná pomoc pre prípravu environmentálnych projektov" sa predkladá na rokovanie vlády SR na základe uznesenia vlády Slovenskej republiky č. 600/2000 zo dňa 9. augusta 2000.

Cieľom predkladaného materiálu je informovať o Finančnom memorande pre projekt programu ISPA pre rok 2001 schváleného Európskou komisiou pod “Odborná pomoc pre prípravu environmentálnych projektov" pred jeho podpísaním podpredsedom vlády SR pre európsku integráciu za vládu Slovenskej republiky.

Projekt programu ISPA pre rok 2001 "Odborná pomoc pre prípravu environmentálnych projektov" bol Riadiacim výborom ISPA Európskej komisie schválený dňa 8.3.2001. Celkové oprávnené náklady pre uvedený projekt sú vo výške 1 271 760 EUR (54 994 717 Sk podľa kurzu NBS ku dňu 14.5.2001), príspevok ISPA predstavuje sumu 953 820 EUR (41 246 038 Sk), z toho 763 056 EUR (32 996 830 Sk) je alokovaných z rozpočtu ISPA 2001. Podpisom predkladaného finančného memoranda sa v zmysle jeho ustanovení Slovenská republika zaväzuje zabezpečiť realizáciu uvedeného projektu a spolufinancovanie zostávajúcich nákladov t.j. 25 % celkových oprávnených nákladov projektu, čo predstavuje 317 940 EUR (13 748 679 Sk).

Cieľom odbornej pomoci je vypracovanie štúdií uskutočniteľnosti (“Feasibility Study”), finančných analýz, spracovanie analýz nákladov a výnosov, tendrovej dokumentácie, posúdenie projektovej dokumentácie, spracovanie kompletnej žiadosti ISPA a podpornej dokumentácie vrátane štandartného formuláru žiadosti ISPA o spolufinancovanie predmetných projektov z predvstupového fondu ISPA. Ide o nasledovné projekty: Zásobovania južnej časti okresu Veľký Krtíš pitnou vodou, Čistenie a odkanalizovanie odpadových vôd v regióne Topol’čany – Duchonka, Modernizácia čistenia a odkanalizovania odpadových vôd v Dunajskej Strede, Rozšírenie čistiarne odpadových vôd vo Zvolene, Čistenie a odkanalizovanie odpadových vôd na juhovýchodnom Zemplíne, Ochrana rezervoáru pitnej vody Starina. 

Horeuvedený zoznam projektov je len indikatívny a v prípade nutnosti je možné so súhlasom Európskej komisie vykonať v ňom zmeny. Odsúhlasenie odbornej pomoci pre určitý projekt neznamená, že tento automaticky získa aj investičnú podporu z programu ISPA. 

Právne záväzná je anglická verzia finančného memoranda. Na rokovanie vlády je predkladaný slovenský preklad textu finančného memoranda s prílohami I a II.

Za implementáciu odbornej pomoci je zodpovedné Ministerstvo životného prostredia SR.